Jeg mener, at vi som forældre må acceptere, at vi på et tidspunkt ikke længere er vores børns nærmeste fortrolige. Jeres søn er voksen nu, han har en hustru, og jeg synes, det i første omgang er de to, der skal løse konflikterne i deres fælles liv. Jeg er ret sikker på, at det mere er dit behov end din søns, hvis du deltager i problemerne. Jeg kan virkelig godt forstå, at du har behov for at fortælle ham, at du elsker ham, uanset hvad der sker, men hvis du har opdraget ham med den viden, så skal han nok komme til dig, hvis han får brug for det. Seksualitet kan være en meget privat sag, og jeg er på dine vegne ked af, at du blev blandet ind i den del af din søns liv. Men der er ingen tvivl om, at han er utroligt forlegen og blottet lige nu, efter at hans kone har opdaget det dobbeltliv, han lever. Giv jeres søn og svigerdatter plads og ro til at finde fodfæste igen – og elsk ham, som I plejer at elske ham.